**JEGYZŐKÖNYV**

**a Zala Megyei Közgyűlés 2016. január 28-i üléséről**

**Az ülés helye**: Megyeháza Deák Ferenc terme

**Jelen vannak**: Bene Csaba, Boronyák József, Dr. Fekete Zoltán, Góra Balázs, Martinecz Aranka, Nagy Kálmán, Nagyné Csizmadia Valéria Éva, Nagy Zoltán, Dr. Pál Attila, Pintér László, Strázsai Zoltán, Vajda László, Völgyi Zoltán, Zakó László a közgyűlés tagjai, Dr. Mester László főjegyző, Porkoláb Judit jegyzőkönyvvezető

**Dr. Pál Attila**: Köszöntöm a Zala Megyei Közgyűlés ülésén megjelent képviselőket, mindenkit, aki a mai napon megtisztelte jelenlétével a közgyűlést.

Az ülést 15.00 órakor megnyitom. Megállapítom, hogy az ülés határozatképes, mivel a megválasztott 15 közgyűlési képviselőből 14 fő jelen van.

Mielőtt döntenénk a mai ülés tárgysorozatáról, felkérem Dr. Fekete Zoltánt, a Jogi és Ügyrendi Bizottság elnökét, tájékoztassa a testületet Strázsai Zoltán és Martinecz Aranka képviselőket és Merencsicsné Vida Szilvia nem képviselő bizottsági tagot érintő köztartozásmentes adózói adatbázissal kapcsolatos döntéséről, illetve vagyonnyilatkozat-tételi kötelezettség teljesítéséről.

**Dr. Fekete Zoltán:** Tisztelt Elnök Úr!A Zala Megyei Közgyűlés Jogi és Ügyrendi Bizottsága

1. megállapította, hogy Strázsai Zoltán, a Zala Megyei Közgyűlés képviselője Magyarország helyi önkormányzatairól szóló 2011. évi CLXXXIX. törvény 38. § (4) bekezdésében előírt köztartozásmentes adózói adatbázisból 2015. december 10. napján törlésre, majd 2016. január 10-én az adatbázisba ismételten felvételre került.

2. megállapította, hogy Martinecz Aranka, a Zala Megyei Közgyűlés képviselője Magyarország helyi önkormányzatairól szóló 2011. évi CLXXXIX. törvény 38. § (4) bekezdésében előírt köztartozásmentes adózói adatbázisból 2016. január 10. napján törlésre került. A bizottság felszólítja Martinecz Aranka képviselőt, hogy a törvény 38.§ (2) bekezdésében előírt tájékoztatási kötelezettségét fennálló köztartozására tekintettel teljesítse a közgyűlés irányába, köztartozását rendezze és ismételten kérelmezze felvételét a köztartozásmentes adózói adatbázisba.

3. megállapította, hogy Merencsicsné Vida Szilvia nem képviselő bizottsági tag Magyarország helyi önkormányzatairól szóló 2011. évi CLXXXIX. törvény 40.§ (3) bekezdésében és 38. § (4) bekezdésében előírt köztartozásmentes adózói adatbázisba történő felvételére irányuló kérelmét megválasztását követő 30 napon belül nem nyújtotta be.

4. megállapította, hogy Merencsicsné Vida Szilvia nem képviselő bizottsági tag vagyonnyilatkozat-tételi kötelezettségét a rendelkezésre álló 2016. január 2-i határidő helyett 2016. január 5-én késedelmesen teljesítette.

**Dr. Pál Attila**: Köszönjük bizottsági elnök úr tájékoztatását. A közgyűlés napirendi pontjait tartalmazó írásos meghívót és előterjesztéseket valamennyien kézhez kapták. Zakó László képviselő úr szeretne hozzászólni. Ha hozzászólását a napirenddel kapcsolatban szeretné megtenni, akkor az SzMSz szerint megteheti.

Megadom a szót Zakó László képviselő úrnak.

**Zakó László**: Tisztelt Közgyűlés! Tisztelt Elnök Úr! Vártam, illetve előzetesen érdeklődtem, hogy kíván-e Ön vagy a FIDESZ frakció a napirendi pontokhoz benyújtani egy határozati javaslatot? Azt a választ kaptam, hogy nem, ezért én kérem, hogy vegyük napirendre egy olyan határozati javaslat elfogadását, amelyben a Zala Megyei Közgyűlés elutasító nyilatkozatot tesz arra vonatkozóan, hogy a migránsokat betelepítési kvóta alapján vagy visszatoloncolás révén hazánk területére visszafogadjuk, illetve számukra egy közfoglalkoztatási programba munkát adjunk. Én kész anyaggal érkeztem, ami az ország más pontján már beterjesztett anyaggal szó szerint megegyezik, illetve rövid jobbikos kiegészítést is tartalmaz, és kérem, hogy 13. napirendi pontként vegyük napirendre. Ezt átadom.

**Dr. Pál Attila**: Köszönöm szépen. Megadom a szót Főjegyző Úrnak.

**dr. Mester László**: Az SzMSz 20 §. (4) bekezdése tartalmazza, hogy a közgyűlés ülésén önálló napirendi pontként olyan előterjesztés tárgyalható, amely megfelel az előterjesztésekkel szemben támasztott általános követelményeknek. A 20 §. (1) bekezdése pedig tartalmazza, hogy az írásbeli előterjesztésnek mit kell tartalmaznia, az átadott papír mindezt nem tartalmazza, ennek megfelelően önálló napirendként a tárgysorozatba ilyen formába nem alkalmas.

**Dr. Pál Attila**: Köszönöm Főjegyző Úr kiegészítését, frakcióvezető urat tájékoztatom, hogy tervezzük a soron következő ülésen ezt a napirendet felvenni.

**Kérem, szavazzunk a mai ülés tárgysorozatának elfogadásáról.**

***Megállapítom, hogy a közgyűlés mai ülésének napirendi pontjait és azok tárgyalási sorrendjét 14 igen szavazattal elfogadta, az alábbi határozattal:***

**1/2016. (I.28.) KH**

A Zala Megyei Közgyűlés az elnök által előterjesztett napirendet elfogadja.

1. ELNÖKI BESZÁMOLÓ. JELENTÉS A LEJÁRT HATÁRIDEJŰ HATÁROZATOKRÓL

**Dr. Pál Attila**:Az előterjesztést valamennyien kézhez kapták. Kérdezem a képviselőcsoportok vezetőit, kívánnak-e hozzászólni?

Megadom a szót Zakó László képviselő úrnak.

**Zakó László**: Köszönöm Elnök Úr! A mindig részletesen taglalt havi ellátott feladataiból szeretnék kettőre rákérdezni. Ön találkozott Busa Csabával, az **Északnyugat-magyarországi Közlekedési Központ Zrt. vezérigazgató-helyettesével. Kérdezem érintettek-e a járat számmal kapcsolatban bármilyen kérdéskört? Illetve még aznap találkozott** Kövecsesné Takács Tündével a Magyar Idők új konzervatív napilapban Zala megyei megjelenésről. Gondolom, Zala megye mellékletként jelenne meg, szeretném megkérdezni ez mennyi pénzbe fog kerülni, valamint mikor várható, milyen terjedelemben és milyen érdemi információkat tudhatunk a megjelenést illetően?

**Dr. Pál Attila**: Busa Csaba vezérigazgató-helyettes úrral néhány utazói bejelentésről beszéltünk, mely a megyénkbe közlekedő buszok rossz minőségét taglalta, véleményük szerint ez azóta van, hogy a különböző Volán társaságok összevonásra kerültek. Olyan hírek is terjengtek, hogy esetleg Zalaegerszegen a helyközi közlekedés a továbbiakban nem a Volán jogutódja kezébe maradna. A tárgyalásunk kiinduló oka ez volt, mindkét kérdésben megnyugtató választ kaptam – nem került az autóbusz parkba semmiféle minőségi csere, valamint semmi módon nem tervezi sem Zalaegerszeg városa, sem a társaság, hogy a helyi járatokba változást eszközöljön. A konzervatívnak nevezett napilap vezetőjével való találkozás egy megkeresés volt az ő részükről. Szeretnének - mint minden megyéről- készíteni egy mellékletet, melyhez a megye semmiféle honoráriumot nem biztosít. Azt gondolom, hogy az újság olvasók vagy a megyei lakók, akik hozzáférnek ehhez az információhoz, nekik lehetőségük és joguk van ahhoz, hogy megismerjék a megyei önkormányzatnak és a megyének a jövőre vonatkozó elképzeléseit.

Megadom a szót Nagy Zoltán képviselő úrnak.

**Nagy Zoltán**: A november 27-i programjával kapcsolatban kérdeznék Elnök Úrtól. Beszámolójából látom, hogy a Zala Megyei Kórháznak sikerült egy új MRI gépet beszereznie és azt is, hogy ezen az átadáson Ön is részt vett. A DK- nak szívügye az egészségügy, ezért minden ilyen eszközbeszerzésnek csak örülni tudunk. Szeretném megkérdezni, hogy egy ilyen állófogadáson vagy zártkörű megbeszélésen elhangzik-e olyan mit terveznek a megyei kórházban dolgozó orvosok itthon tartására, a várólisták csökkentésére? Tavalyi évben érkezett hozzánk egy panaszos levél, mely szerint a decemberben mammográfiai vizsgálatra jelentkezett hölgy, következő év májusára kapott időpontot.

**Dr. Pál Attila**: Dr. Nemcsok Dénes helyettes államtitkár úr, aki ezen az átadón részt vett, nagyon okos gondolatot fogalmazott meg a munkatársaival és egy kreatív ötletet talált ki – nem csak az az energiahatékonyság, amit egy épületen elvégzünk, hanem az is egy komoly energiatakarékosság, ha egy idős, nagy energiafelhasználást igénylő gépet (pl.CT,MRI) kicserélnek. Ezek végiggondolásával tudott sikeresen pályázni a Zala Megyei Kórház a műszerek cseréje, a korszerű műszerek jelenléte talán egy kicsit válasz lehet arra, amit képviselő úr kérdez. A bérek mellett ma már nem biztos, hogy csak ezek fontosak a jó szakemberek itthon tartásához, hanem a jó minőségű eszközök is. A gyors és pontos diagnosztika nagyon fontos, ezek a korszerű gépek megfelelnek ennek, így a várólisták is csökkennek. A várólisták lehet, hogy politikailag jól hangzanak, de tulajdonképpen olyan várólista, amely akuton problémát okoz, olyan nincsen. Vannak viszont olyan műtétek, amelyeknél kötelezőek a várólisták, de ezeket is szép lassan számolják fel.

**Kérem, szavazzunk a határozati javaslat 1-2. pontjainak elfogadásáról.**

***Megállapítom, hogy a közgyűlés a határozati javaslat 1-2. pontjait 14 igen szavazattal elfogadta, az alábbi határozatot hozta:***

**2/2016. (I.28.) KH**

A Zala Megyei Közgyűlés

1. az elnöki beszámolót és a lejárt határidejű határozatokról szóló jelentést elfogadja.

2. jóváhagyja elnöke 2016. évi szabadságolási ütemtervét.

Határidő: azonnal

Felelős: Dr. Pál Attila, a közgyűlés elnöke

1. TÁJÉKOZTATÓ A MAGYAR NEMZETI VIDÉKI HÁLÓZAT ÁLTAL ELLÁTOTT FELADATOKRÓL

**Dr. Pál Attila**: Köszöntöm ülésünkön Huszti Levente Urat, a Magyar Nemzeti Vidéki Hálózat megyei referensét. Az előterjesztést a képviselők megkapták, azt a Térségfejlesztési Bizottság megtárgyalta és a közgyűlésnek egyhangú szavazással elfogadásra ajánlotta.

Felkérem Huszti Levente Urat szóbeli kiegészítésének megtételére, néhány gondolatot, amit a beszámoló tartalmaz, szívesen meghallgatunk itt is.

**Huszti Levente:** Tisztelt Elnök Úr! Tisztelt Közgyűlés! Főjegyző Úr tájékoztatott, hogy a bizottsági ülés során egy kérdés hangzott el, mégpedig a mostani vidékfejlesztési támogatási rendszer mivel lett hatékonyabb? Erre próbálok válaszolni – a legfontosabb vívmánya az új rendszernek, hogy egységesítésre került más operatív programokkal. Korábban a közigazgatási eljárásrend alá tartozott minden vidékfejlesztési pályázat elkészítése, értékelése, elbírálása, egy támogatási okiratot kaptak a pályázók. Egy rendkívül összetett, bonyolult, azt gondolom kicsit túljogászkodott eljárásrend volt, most ez egy egységes szerkezetbe került meghirdetésre a „palyazat.gov.hu” oldalon. Az egyszerűsítésnek ez egy nagyon fontos területe. Bevezetésre került az „egységköltség”, illetve az „átalány” fogalma. Nem kell külön indoklással fárasztani a pályázókat, hogyha valamilyen fejlesztésre pályáznak, hanem ez az adott támogatás bizonyos százalékában elszámolható, külön indoklás nélkül. A saját munka természetbeni hozzájárulás is elszámolhatóvá vált. Különösen családi gazdaságok, munkaerő igényes vállalkozásoknál hoz sok könnyebbséget, hiszen főleg a családi gazdaságoknál az önerő, a saját kétkezi munkának az értéke végre megfelelő módon elszámolható. Nagy újítás az is, hogy használt eszközöket is be lehet szerezni, valamint nem kell előre engedélyes terveket készíttetni, ami nagy teher volt a pályázóknak. Az áfa visszaigényelhetővé válik, ami önkormányzat projektek esetében egy 27%-os plusztámogatást jelent. A korábbi rendszerhez képest az új költségvetési időszakban éves fejlesztési keret kerül elfogadásra, tehát minden év elején megjelenik az, hogy adott évben milyen pályázati támogatási lehetőségek lesznek, így sokkal jobban tervezhető a pályázati tevékenység. Egyszerűsített elbírálás bizonyos összeghatár alatt, amit az adott kiírás tartalmaz –ez is egy újítás. A projekt költségvetésének egy bizonyos százaléka előleg formájában igényelhető lesz, így nem kell attól tartani, hogy banki hitelt kell felvenni. A korábbi eljárásrend egy szankcionáló, büntető megközelítést alkalmazott, a mostani rendszerbe a kormányzat és a projektgenerálásban, a vidékfejlesztési program megvalósításában közreműködő szervezetek törekednek arra, hogy erősebb bázist alakítsanak ki a pályázóknak. Az előterjesztésből egy dolgot szeretnék kiemelni, ha végig gondoljuk, milyen értékek vannak Zala megyében és milyen nehéz ezeknek a termelőknek, termékeknek a piacra jutás. Az lenne üdvös, hogyha a Zala megyei termékeket egy védjeggyel, megkülönböztető jelzéssel el lehetne látni, hogy ennek a minősége a piacon számottevő legyen. Meg lehessen különböztetni a fogyasztók számára, ezzel sokat segítve a megyében gazdálkodó kis-és középvállalkozások, családi gazdaságok megélhetését. Többször egyeztettem Elnök Úrral, Alelnök Úrral is, hogyan lehetne egy zalai márkát megalkotni, ennek milyen lépései lennének. A közös gondolkodásnak a tervét remélem a jövőben meg tudjuk valósítani.

**Dr. Pál Attila**: Köszönöm szépen a szóbeli kiegészítést. Kérdezem van-e valakinek kérdése, hozzászólása?

Megadom a szót Völgyi Zoltán képviselő úrnak.

**Völgyi Zoltán**: Tisztelt Elnök Úr! Tisztelt Közgyűlés! Nagyon örülök annak, hogy hatékonyabb lesz az új rendszer, hiszen a régivel kapcsolatban számos problémát tapasztaltam. Kérdésem az lenne, miért jut kevesebb pénz most a LEADER csoportokhoz, mint a korábbi ciklusba? A Lenti térség Vidékfejlesztési LEADER Csoportjához 42 település tartozik, a keretösszegük 412 millió forint. Ha ezt az összeget leosztjuk településre, akkor kb. 10 millió forint jut településenként, és ha ezt még elosztjuk 5 évvel, akkor 2 millió forint jut igazságos elosztás szerint. Véleményem szerint egy évbe 2 millió forint egy kis településnek fejlesztésre igen kevésnek mutatkozik. Ésszerű megoldásnak tartom, hogy nem megy át a megyehatáron a közösség, így Lentibe is alakulhatott egy. Másik kérdésem, van-e arról információ mennyi pénz maradhatott meg az előző ciklusból? Eddig egy pályázat került kiírásra, amiben valóban lehetett tapasztalni a hatékonyságot. Látható, hogy eléggé rugalmas és könnyen kezelhető felületről van szó, de még mindig a hozzá tartozó hivatalok finom hangolására lenne szükség. Évente kerülnek kiírásra a programok, kérdezem az elbírálás is ilyen gyors lesz vagy az várat magára?

**Dr. Pál Attila**: Amennyiben a napirendi ponthoz több hozzászólás nincs, a vitát lezárom. Megkérem, Huszti Levente urat válaszoljon a felvetett kérdésekre.

**Huszti Levente**: Háttérként elmondom, hogy a LEADER egy közösségi kezdeményezésből indult ki, valamikor minden tagállamnak meg volt a lehetősége arra, hogyha volt egy jó programja nemzeti szinten, akkor azt a bizottsággal elfogadtatva kapjon támogatást. A LEADER-nek az a lényege, hogy egy helyi csoportos közösségi tervezéssel felhasznált forrásokat tartalmaz, ezért a legkevésbé sem szabad úgy gondolni rá, hogy elosztjuk a település és lakosság számmal. Ha a LEADER jól van megtervezve és jó projektek kerülnek támogatásra egy adott térségbe, akkor sokkal nagyobb lesz a hatékonysága, minthogy települések elosztják számológéppel. Mennyi pénz maradt, arra sajnos nem tudok válaszolni. A 2007-2013 időszak zárása december 31-én történt papíron, így kizártnak tartom, hogy januárban még ezt a kumulált összeget meg lehessen határozni, a bizottsággal is el kell fogadtatni. Ha erről információm lesz, azt el fogom juttatni a közgyűlésnek. A finomhangolás olyan folyamat, amit tanulnak a tagországok, mind az intézményrendszer, mind maguk a pályázók. Nincs kétségem afelől, hogy miniszter úr a határidőket be fogja tartatni az intézményrendszeren. Köszönöm szépen.

**Dr. Pál Attila**: Köszönöm szépen még egyszer.

**Kérem, szavazzunk a határozati javaslat elfogadásáról.**

***Megállapítom, hogy a közgyűlés a határozati javaslatot 14 igen szavazattal elfogadta, az alábbi határozatot hozta:***

**3/2016. (I.28.) KH**

A Zala Megyei Közgyűlés a Magyar Nemzeti Vidéki Hálózat által ellátott feladatokról szóló tájékoztatót elfogadja.

Határidő: azonnal

Felelős: Dr. Pál Attila, a közgyűlés elnöke

Köszönöm Huszti Levente Úrnak, hogy megtisztelt bennünket, további kitartást és egyészséget kívánok a munkájához.

1. TÁJÉKOZTATÓ A MAGYAR ÁLLAMKINCSTÁR ZALA MEGYEI IGAZGATÓSÁGÁNAK MŰKÖDÉSÉRŐL, KÜLÖNÖS TEKINTETTEL A TOP KÖZREMŰKÖDŐ SZERVEZETI FELADATOK ELLÁTÁSÁRA TÖRTÉNŐ FELKÉSZÜLÉSRŐL

**Dr. Pál Attila:** Köszöntöm az ülésen Szabóné Mileji Ágota Igazgató Asszonyt, a Magyar Államkincstár Zala Megyei Igazgatóságának vezetőjét. Az előterjesztést a képviselők megkapták. A Térségfejlesztési Bizottság megtárgyalta és a közgyűlésnek egyhangú szavazással elfogadásra javasolta.

Felkérem Igazgató Asszonyt egészítse ki az írásos anyagot.

**Szabóné Mileji Ágota**: Tisztelt Elnök Úr! Tisztelt Közgyűlés! A Magyar Államkincstár szervezeti felépítésében 3 szakmai iroda látja el a feladatot, egy iroda pedig a funkcionális feladatokkal segíti a másik 3 iroda munkáját. Az Államháztartási Iroda legfontosabb feladata az önkormányzatokkal való kapcsolattartás, az önkormányzatok támogatásának folyósítása, a felhasznált támogatások helyszíni, illetve benti ellenőrzése, a törzskönyvi nyilvántartás és olyan speciális feladatok is megjelennek, amelyek az önkormányzatokhoz kapcsolódnak, de eseti jellegűek (pl. adósságot keletkeztető ügylet). 2015-ben indult az irodának egy új feladata – az önkormányzatok pénzügyi szabályszerű ellenőrzése – amely kockázat elemzésen alapulva bizonyos számú önkormányzatnál indult el a megyében. A cél az lesz, hogy ezt a tevékenységünket kiterjesszük a megyében kötelező jelleggel valamennyi önkormányzatra, ami nem más, mint egy ellenőrzése az önkormányzatok számviteli, gazdálkodási, könyvviteli tevékenységének, tehát egyfajta audit tevékenység, kizárólag a MÁK ellenőrzését követően vihető be a képviselő testület elé az önkormányzatok beszámolója. Erről a területről kiemelném az ASP projektet, ami az önkormányzatokat érintő integrált rendszer országos kiterjesztéssel. A tervezett program szerint 2017. január 1-vel valamennyi önkormányzatnál kötelező jelleggel bevezetésre kell, hogy kerüljön. Az Illetmény Számfejtési Iroda a megyei önkormányzathoz is szervesen kapcsolódik, hiszen a közszférában dolgozók illetményét a Kincstár számfejti. Korábban fejezeti centrum voltunk, ebből adódóan nem csak a megye és intézményei tartoznak a körünkbe, hanem az ország egész területén lévő vízügyi igazgatóságok, környezetvédelmi felügyelőségek és nemzeti parkok. Az Állampénztári Iroda egyik osztálya a számlavezetéssel és állampapír forgalmazással foglalkozik, a másik osztálya a Pályázatos Támogatási osztálya pedig korábban a hazai támogatások finanszírozásával, kifejezetten kiemelve még a jelenleg is meglévő vis maior támogatást, illetve erre az osztályra integrálódik be a TOP, mint új feladat. Fontosnak tartom megemlíteni a jogszabályokat, akár uniós akár hazai, a legfontosabb ezek közül a 272/2014. (XI.5.) Kormányrendelet, amely mentén a Magyar Államkincstár is ellátja a feladatait. Külön kiemeltem az Egységes Működési Kézikönyvet, amelyben olyan fontos szabályok vannak, mint az elszámolható költségek köre, de a pályázati felhívásokra, a támogatási kérelmek bírálására vonatkozó általános szabályok. Az itt jelenlévők között ismert, többek között kevésbé fejlett régiók támogatása, hazánkban fejlett régiónak csak a főváros és Pest megye minősül, átmeneti régió nincsen és kevésbé fejlett régió a kivételen kívül az ország teljes területe, ennél fogva a TOP a 18 megye területére fókuszál. A célcsoportja az önkormányzatok, illetve önkormányzati intézmények, amelyek fejlesztéséhez közvetett módon járul hozzá a program. Minden megye és megyei jogú város (nálunk Zalaegerszeg, Nagykanizsa) elkészítette az ITP-t és minden projekt, ami beadásra kerül, ebbe a programba kell, hogy illeszkedjen. A decentralizáció már a tervezésben érvényesült, aminek érvényesülni kell a végrehajtásban is, ami azt jelenti, hogy egyetlen egy olyan projektet nem lehet támogatni, ami nem illeszkedik az elkészített ITP-be. Újítás a területi kiválasztási rendszer – itt különbséget kell tenni aszerint, hogy ki a pályázó, amennyiben a megyei önkormányzat, illetve a két megyei jogú város a szereplő, akkor a Döntés Előkészítő Bizottság (DEB) felállítására nem kerül sor, amennyiben viszont területi szereplőn kívüli a kedvezményezett, akkor kéttagú DEB-et kell bevonni és standard eljárásrend szerint történik meg a döntéshozatal. A standard eljárásrend szerint a döntési határidők a következő módon alakulnak: amennyiben szakaszos a pályázati felhívás, akkor a szakaszzáró időpontját követő 30 napon belül kell dönteni, egyéb esetben pedig a pályázatok beadási határidejét követő 30 napon belül. A TOP indikatív forráskerete 1.231 milliárd forint, a megye rendelkezésére 23 milliárd forint, Zalaegerszeg MJV-nak 11 milliárd forint, Nagykanizsa MJV-nak pedig közel 8 milliárd forint áll. A prioritások bizonyára mindenki számára ismertek, kihangsúlyoznám azt, hogy a legnagyobb részarányt 24,24%-ot a gazdaságfejlesztési célok jelentik. A központi koordinációt, mint minden operatív program esetében a Miniszterelnökség látja el, az ő feladata a stratégia kidolgozása, a koordináció, a forrás biztosítása, illetve az informatikai háttér és jogszabályi háttér megteremtése. Az Irányító Hatósági feladatokat a TOP esetében a Nemzetgazdasági Minisztérium látja el, ahol a regionális fejlesztési programokért Oláh Gábor helyettes államtitkár úr felel. A minisztérium élt azzal a jogkörrel, amit a jogszabály megenged, hogy közreműködő szervezetet bízzon meg a feladatok egy részének a lebonyolításával, delegálta a feladatokat, így lép be a MÁK a rendszerbe, ahol részben az EU Támogatási Főosztály, részben pedig a megyei igazgatóságok látják el a feladatokat. A Kincstár Központ felelős a kapcsolattartásért a Miniszterelnökséggel, a Nemzetgazdasági Minisztériummal, az ő feladata egy egységes eljárás kidolgozása, amelynek mentén mind a 19 megyei igazgatóság végzi a feladatát. A megyei igazgatóságok feladata a támogatási kérelmek kezelése, nyertes projektek végrehajtásának támogatása. Tavaly nyáron sor került a feladat ellátáshoz szükséges létszám felvételére, a kincstár egészét tekintve az a létszám, amit a TOP végrehajtására kaptunk az jelenleg a rendelkezésre álló forrás összeg arányában lett kialakítva, de a központnak az az álláspontja, hogy mindenképpen a beadott pályázatok függvényében folyamatosan monitoringozza a rendelkezésre álló létszámot. Amennyiben szükséges, akkor újra egy allokálást végrehajtanak, illetve lesznek olyan feladatok, amelyeket nem megye szinten látunk el, hanem a megyék között van egy átjárhatóság. A kollégák képzése megtörtént, mely vizsgával zárult, szigorú elvek mentén haladt. Ezen kívül rendszeresen képzésen vesznek részt a kollégák, ahogy megjelenik egy pályázati felhívás, valamint közbeszerzési törvényre vonatkozó képzésre és vezetői képzésre is sor került. A MÁK folyamatosan részt vesz a felhívások véleményezésében – eddig 28 db felhívást véleményeztünk – amely érintette mind a 6 prioritást. A decentralizáció egyik lényeges pontja, hogy a MÁK közvetlenül kapcsolatot fog tartani a támogatási kérelmek benyújtójával, de mind a Kincstár, mind az NGM nagyon szigorú elvek mentén látja el az ügyfélszolgálati feladatokat, értem ezt úgy, hogy amennyiben hozzánk bármilyen kérdés érkezik attól függetlenül, hogy saját hatáskörünkben megválaszolható vagy nem, továbbítanunk kell a Kincstár Központ, illetve az NGM felé. Mindezt azért, hogy megoszthatók legyenek a többi pályázó részére és egységes elvek mentén történjen a tájékoztatás. Mint közreműködő szervezet legfontosabb feladatunk lesz a támogatási kérelmek befogadása, azokat jogosultsági szempontból ellenőrizzük, amennyiben szükséges ellenőrzést folytassunk le, illetve majd a projektek megvalósításában aktívan részt vegyünk. A tartalmi értékelés és a döntés, valamint a szabálytalansági eljárás kivételével valamennyi feladatot delegálta az NGM a Kincstárra. Az 1.-6. prioritásnál a Területi Kiválasztási Rendszer jelentkezik a döntés előkészítés szakaszában, a TOP 7. prioritás esetében más elvek mentén halad ez a feladat. Ebben az esetben a helyi stratégiai fejlesztéseknek megfelelően megalakulnak a Helyi Akciócsoportok (HACS), akiket nekünk nyilvántartásba kell venni és ezt követően lehet csak a pályázati szakasz következő lépésével folytatni a feladatot. Helyszíni szemle nem minden pályázatnál fog jelentkezni, egyrészt kockázat elemzésen alapulva meghatározták ennek a szempontját, másrészt az NGM bármikor felkérheti a Kincstárt helyszíni szemle ellenőrzés lefolytatására. Ha minden feltétel teljesül, ami a pályázati felhívásban, jogszabályban elő van írva, akkor kerülhet sor a szerződéskötésre. Új dolog, hogy lehet majd halasztott hatálybalépés is a szerződéskötéskor. A támogatási szerződéseket az Irányító Hatóság nevében a MÁK köti meg, nyilván vannak olyan felhívások, ahol biztosítéknyújtáshoz kötött a projekt megvalósítása és ennek a kezelése szintén feladatunk. A megvalósítás során éves helyszíni ellenőrzési terv szerint haladunk, ami az Irányító Hatósággal egyeztetett tervezés alapján fogja majd ütemezni és érinteni a projekteket. A pénzügyi lebonyolítás során a pénzügyi feladat adott - be kell fogadni és ellenőrizni a kifizetési kérelmeket, az IH jóváhagyásával a folyósítás végrehajtása. A követeléskezelést az Központ fogja végezni. A projekt zárás és fenntartás időszakában a kedvezményezetteknek záró beszámolót kell benyújtani, minden esetben sor kell, hogy kerüljön záró helyszíni ellenőrzésre és a fenntartási időszakban megfelelő ütemterv alapján helyszíni ellenőrzések lefolytatására kerül sor a részünkről. Ha minden optimális és a projekt minden jogszabálynak, a felhívásnak és a támogatási szerződésnek megfelelően valósult meg, akkor lezárjuk a támogatási jogviszonyt. Köszönöm a figyelmet.

**Dr. Pál Attila**: Köszönöm Igazgató Asszonynak a kimerítő tájékoztatást, azt gondolom, látszik, hogy a Kincstár felkészült a rá háruló feladatokra, az elkövetkező évek nem lesznek könnyűnek mondhatók a számukra, de bízunk benne, hogy közösen ezt is meg fogjuk tudni oldani. Kérem képviselőtársaimat, akinek hozzászólási szándéka van, szíveskedjék jelezni.

Hozzászólás nincs.

**Kérem, szavazzunk a határozati javaslat elfogadásáról.**

***Megállapítom, hogy a közgyűlés a határozati javaslatot 14 igen szavazattal elfogadta a következő határozattal:***

**4/2016. (I.28.) KH**

A Zala Megyei Közgyűlés a Magyar Államkincstár Zala Megyei Igazgatóságának működéséről, különös tekintettel a TOP Közreműködő Szervezeti feladatok ellátására történő felkészülésről szóló tájékoztatót elfogadja.

Határidő: azonnal

Felelős: Dr. Pál Attila, a közgyűlés elnöke

Megköszönöm Igazgató Asszonynak és munkatársának a tájékoztatót, további sok sikert kívánok a munkájukhoz.

1. RENDELET-TERVEZET A ZALA MEGYEI ÖNKORMÁNYZAT 2015. ÉVI KÖLTSÉGVETÉSÉNEK MÓDOSÍTÁSÁRA

**Dr. Pál Attila:** Az előterjesztést képviselőtársaim kézhez kapták. A rendelet-tervezetet valamennyi bizottság megtárgyalta és a közgyűlésnek elfogadásra javasolta. A vitát megnyitom. Kérdezem van-e kérdés, hozzászólás a napirendi ponthoz?

Hozzászólás nincs, a vitát lezárom.

**Kérem, szavazzunk a költségvetési rendelet módosításáról.**

***Megállapítom, hogy a közgyűlés 12 igen, 1 nem és 1 tartózkodással a rendelet módosítását elfogadta, mely a következő:***

**1/2016. (I.29.) ÖR**

1. **RENDELET-TERVEZET A ZALA MEGYEI ÖNKORMÁNYZAT 2016. ÉVI KÖLTSÉGVETÉSÉRŐL**

**Dr. Pál Attila**: Az előterjesztést képviselőtársaim kézhez kapták. Az előterjesztést a valamennyi bizottság megtárgyalta és a közgyűlésnek elfogadásra javasolta. Kérdezem van-e kérdés, vélemény a napirendi ponttal kapcsolatban? Hozzászólást nem látok.

**Kérem, szavazzunk az önkormányzat 2016. évi költségvetési rendelet-tervezetének elfogadásáról.**

***Megállapítom, hogy a közgyűlés a rendelet-tervezetet 12 igen, 1 nem, 1 tartózkodó szavazattal elfogadta, mely a következő:***

**2/2016. (I.29.) ÖR**

1. A ZALA MEGYEI TERÜLETFEJLESZTÉSI ÜGYNÖKSÉG KÖZHASZNÚ NONPROFIT KFT. 2016. ÉVI ÜZLETI TERVÉNEK ELFOGADÁSA

**Dr. Pál Attila:** Köszöntöm az ülésen a Kft. ügyvezetőjét, Bali József Urat. Az előterjesztést képviselőtársaim megkapták. A Térségfejlesztési Bizottság, valamint a Pénzügyi Bizottság megtárgyalta és a közgyűlésnek egyhangúlag elfogadásra ajánlotta. A Kft. Felügyelő Bizottsága 2016. január 19-én tartott ülésén változatlan tartalommal javasolta a határozati javaslat elfogadását.

Kérdezem a képviselőket kívánnak-e hozzászólni?

Hozzászólás nincs.

**Kérem, szavazzunk a határozati javaslat elfogadásáról.**

***Megállapítom, hogy a közgyűlés 14 igen szavazattal a határozati javaslatot elfogadta, a következő határozattal:***

**5/2016. (I.28.) KH**

A Zala Megyei Közgyűlés

1. mint a Zala Megyei Területfejlesztési Ügynökség Közhasznú Nonprofit Kft. tulajdonosa a Kft. 2016. évi üzleti tervét 16.628 eFt közhasznú, 0 eFt vállalkozói bevétellel, összesen 16.628 eFt bevétellel és 16.628 eFt közhasznú, 0 eFt vállalkozói ráfordítással, összesen 16.628 eFt ráfordítással, 0 eFt tárgyévi közhasznú és 0 eFt vállalkozási eredménnyel jóváhagyja.
2. felkéri az ügyvezető igazgatót, hogy az üzleti tervben foglaltak szerint gondoskodjon a gazdasági társaság működéséről.
3. az ügyvezető részére díjazásként 2016. január 1-től 2016. december 31-ig havi bruttó 140.000,- Ft megbízási díjat állapít meg. Felkéri elnökét a szerződés megkötésére.

Határidő: 1 pont: azonnal

2. pont: folyamatos

3. pont: 2016. február 15.

Felelős: 1, 2. pont: Bali József, a Nonprofit Kft. ügyvezető igazgatója

1. pont: Dr. Pál Attila, a közgyűlés elnöke
2. A NYUGAT-DUNÁNTÚLI REGIONÁLIS FEJLESZTÉSI ÜGYNÖKSÉG KÖZHASZNÚ NONPROFIT KFT-T ÉRINTŐ TAGGYŰLÉSI DÖNTÉSEKRŐL ÉS VÉGELSZÁMOLÁSÁNAK MEGINDÍTÁSÁRÓL SZÓLÓ 41/2015. (xii.3.) KH SZÁMÚ HATÁROZAT MÓDOSÍTÁSA

**Dr. Pál Attila:** Az előterjesztést képviselőtársaim megkapták. Az előterjesztést a Térségfejlesztési Bizottság, valamint a Pénzügyi Bizottság megtárgyalta és a közgyűlésnek elfogadásra ajánlotta. Kérdezem kíván-e hozzászólni bizottsági elnök, képviselő?

Hozzászólás nincs.

**Kérem, szavazzunk a határozati javaslat elfogadásáról.**

***Megállapítom, hogy a közgyűlés a határozati javaslatot 10 igen, 4 tartózkodó szavazattal elfogadta, a következő határozattal:***

**6/2016. (I.28.) KH**

A Zala Megyei Közgyűlés módosítja 41/2015.(XII.3.) KH számú határozatának 2. pontját, a Nyugat-dunántúli Regionális Fejlesztési Ügynökség Közhasznú Nonprofit Kft. végelszámolása kezdő időpontjának 2016. január 1-jéről 2016. február 1-jére történő módosításával egyetért.

Határidő: azonnal

Felelős: Dr. Pál Attila, a közgyűlés elnöke

1. A 2016. ÉVI ÖSSZESÍTETT KÖZBESZERZÉSI TERV ELFOGADÁSA

**Dr. Pál Attila:** Az előterjesztést képviselőtársaim megkapták, azt a Pénzügyi Bizottság megtárgyalta és a közgyűlésnek egyhangúlag elfogadásra javasolja. A vitát megnyitom. Kérdezem képviselőcsoportok vezetőit, képviselőket kívánnak-e hozzászólni?

Hozzászólást nem látok, a vitát lezárom.

**Kérem, szavazzunk a határozati javaslat elfogadásáról.**

***Megállapítom, hogy a közgyűlés a határozati javaslatot 14 igen szavazattal elfogadta, a következő határozattal:***

**7/2016. (I.28.) KH**

A Zala Megyei Közgyűlés

1. elfogadja az alábbi, 2016. évre szóló közbeszerzési tervet:

**2016. évi**

**ÉVES KÖZBESZERZÉSI TERV**

a közbeszerzésekről szóló 2015. évi CXLIII. törvény (Kbt.) 42. §-a alapján

**Ajánlatkérő:**

**Zala Megyei Önkormányzat**

8900. Zalaegerszeg, Kosztolányi u. 10.

Telefon: 92/500-701 Telefax: 92/500-729



1. felhatalmazza elnökét az év közben szükségessé váló módosítások átvezetésére.

Határidő: a) azonnal

b) folyamatos

Felelős: Dr. Pál Attila a közgyűlés elnöke

1. **A ZALA MEGYEI ÖNKORMÁNYZAT ÉS A MEGYEI NEMZETISÉGI ÖNKORMÁNYZATOK KÖZÖTT MEGKÖTÖTT MEGÁLLAPODÁSOK FELÜLVIZSGÁLATA**

**Dr. Pál Attila:** Tisztelettel köszöntöm az ülésen Orsós Tibor urat, a Zala Megyei Roma Nemzetiségi Önkormányzat elnökét.Az előterjesztést képviselőtársaim megkapták. Az előterjesztést a Jogi és Ügyrendi Bizottság, valamint a Nemzetiségi Bizottság megtárgyalta és a közgyűlésnek egyhangúlag elfogadásra ajánlotta. A vitát megnyitom. Kérdezem van-e kérdés, hozzászólás, vélemény?

Megadom a szót Zakó László képviselő úrnak.

**Zakó László**: Tisztelt Közgyűlés! Jelezni szeretném, hogy tisztújításkor mindig egy közgyűlési pontként kell - a tendencia alapján – számolni azzal, hogy a szerződést módosítjuk. Kezdeményezem, hogy az együttműködési megállapodásban a továbbiakban - az önkormányzatot képviseli „a mindenkori elnök” jelölés legyen. Az én felfogásom szerint nem veszti érvényét egy szerződés, ha a titulus személye a tisztújítás miatt változik. Véleményem szerint a szerződő felek, mint aláírókban történő változás, nem kell, hogy indokolja, hogy mindig erről tárgyalni kelljen a közgyűlésnek. Megszavazzuk természetesen, de nem látjuk értelmét.

**Dr. Pál Attila**: Megadom a szót Főjegyző Úrnak.

**dr. Mester László**: Amikor a Megyei Kormányhivatal ellenőrzi a megállapodások meglétét, nyilván azt is vizsgálja, azok írták-e alá a megállapodást, akik jogosultak az aláírásra. Miután a Kormányhivatal nem rendelkezik olyan adatbázissal, hogy kinek milyen a pontos aláírási formája, így fontos tartalmi eleme a szerződésnek a képviseletre jogosult megjelölése, tehát mindenképpen nevesíteni szükséges Elnök Urat, illetve a mindenkori nemzetiségi önkormányzati elnököt, jelen pillanatban Orsós Tibor urat. A beazonosíthatóság szempontjából is fontos, hogy a név szerepeljen mindkét önkormányzat részéről a szerződésben. Ha bármilyen más polgárjogi kötelmet nézünk, ott is nevesíteni kell az aláíró felet.

**Dr. Pál Attila**: Amennyiben több hozzászólás nincs, a vitát lezárom.

**Kérem, szavazzunk a határozati javaslat elfogadásáról.**

***Megállapítom, hogy a közgyűlés a határozati javaslatot 14 igen szavazattal elfogadta, a következő határozattal:***

**8/2016. (I.28.) KH**

A Zala Megyei Önkormányzat módosítja a Zala Megyei Roma Nemzetiségi Önkormányzattal a 60/2014. (XII.4.) KH. számú határozat alapján kötött megállapodást, melyet egységes szerkezetben az előterjesztés 1. számú melléklete szerinti tartalommal jóváhagy.

Felhatalmazza elnökét a megállapodás aláírására.

Határidő: 2016. február 5.

Felelős: Dr. Pál Attila, a közgyűlés elnöke

Orsós Tibor elnök úrnak további jó munkát kívánok.

1. **A ZALA MEGYEI ÖNKORMÁNYZATI HIVATAL ALAPÍTÓ OKIRATÁNAK MÓDOSÍTÁSA**

**Dr. Pál Attila**: Az előterjesztést képviselőtársaim kézhez kapták. A Jogi és Ügyrendi Bizottság megtárgyalta és a közgyűlésnek egyhangúlag elfogadásra javasolta. Kérem képviselőtársaimat, akinek hozzászólási szándéka van a napirendi pont anyagával kapcsolatban, szíveskedjék jelezni.

Hozzászólás nincs.

**Kérem, szavazzunk a határozati javaslat elfogadásáról.**

***Megállapítom, hogy a közgyűlés a határozati javaslatot 14 igen szavazattal elfogadta és a következő határozatot hozta:***

**9/2016. (I.28.) KH**

A Zala Megyei Közgyűlés elfogadja a Zala Megye Önkormányzati Hivatal 1. számon mellékelt módosító Alapító okiratát és a 2. számon mellékelt egységes szerkezetű Alapító okiratát.

Felkéri elnökét a változás bejelentésére a Magyar Államkincstárhoz.

Határidő: 2016. február 5.

Felelős: Dr. Pál Attila, a közgyűlés elnöke

1. sz. melléklet

Okirat száma:

Módosító okirat

**A Zala Megyei Önkormányzati Hivatal egységes szerkezetű Alapító okiratának a Zala Megyei Közgyűlés által 2014. április 23. napján kiadott alapító okiratát az államháztartásról szóló 2011. évi CXCV. törvény 8/A. §-a alapján –a Zala Megyei Közgyűlés …../2016. (I.28.) számú határozatára figyelemmel –a következők szerint módosítom:**

1. **Az alapító okiratban**

**„**A költségvetési szerv neve: **Zala Megyei Önkormányzati Hivatal**

A költségvetési szerv székhelye: **8900 Zalaegerszeg, Kosztolányi u. 10.”**

**szövegrész helyébe a következő rendelkezés lép:**

1. **A költségvetési szerv  
   megnevezése, székhelye, telephelye**
   1. A költségvetési szerv
      1. megnevezése: **Zala Megyei Önkormányzati Hivatal**
   2. A költségvetési szerv
      1. székhelye: **8900 Zalaegerszeg, Kosztolányi u. 10.**
2. **Az alapító okiratban**

**„**A költségvetési szerv alapítója: **Zala Megyei Önkormányzat**

címe: **8900 Zalaegerszeg, Kosztolányi u. 10.”**

**szövegrész helyébe a következő rendelkezés lép:**

1. **A költségvetési szerv  
   alapításával és megszűnésével összefüggő rendelkezések**
   1. A költségvetési szerv alapításának dátuma: **1999.11.15.**
   2. A költségvetési szerv alapítására, átalakítására, megszüntetésére jogosult szerv
      1. megnevezése: **Zala Megyei Önkormányzat**
      2. székhelye: **8900 Zalaegerszeg, Kosztolányi u. 10.**
   3. A költségvetési szerv jogelőd költségvetési szervének

|  |  |  |
| --- | --- | --- |
|  | megnevezése | székhelye |
| 1 | Zala Megyei Önkormányzat Ellátó Szervezete | 8900 Zalaegerszeg, Kosztolányi u. 10. |

1. **Az alapító okiratban**

**„**A költségvetési szerv irányító szerve: **Zala Megyei Közgyűlés**

címe: **8900 Zalaegerszeg, Kosztolányi u. 10.”**

**szövegrész helyébe a következő rendelkezés lép:**

1. **A költségvetési szerv irányítása, felügyelete**
   1. A költségvetési szerv irányító szervének
      1. megnevezése: **Zala Megyei Közgyűlés**
      2. székhelye: **8900 Zalaegerszeg, Kosztolányi u. 10.**
2. **Az alapító okiratban**

**„** A költségvetési szerv jogszabályban meghatározott közfeladata: **Magyarország helyi önkormányzatairól szóló 2011. évi CLXXXIX. törvény 84.§ (1) bekezdése alapján a közgyűlés az önkormányzat működésével, valamint az elnök vagy a főjegyző feladat-és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására önkormányzati hivatalt hoz létre. A hivatal közreműködik az önkormányzatok egymás közötti, valamint az állami szervekkel történő együttműködésének összehangolásában.**

A költségvetési szerv illetékessége: **Zala megye területe**

Főtevékenységének államháztartási szakágazati besorolása:

**Államháztartási szakágazat: 841105 Helyi önkormányzatok és társulások igazgatási tevékenysége**

Szakmai alaptevékenysége kormányzati funkciók szerint:

**011130 Önkormányzatok és önkormányzati hivatalok jogalkotó és általános igazgatási tevékenysége**

**011320 Nemzetközi szervezetekben való részvétel**

**013360 Más szerv részére végzett pénzügyi-gazdálkodási, üzemeltetési, egyéb szolgáltatások**

**016010 Országgyűlési, önkormányzati és európai parlamenti képviselőválasztásokhoz kapcsolódó tevékenységek**

**016020 Országos és helyi népszavazással kapcsolatos tevékenységek”**

**szövegrész helyébe a következő rendelkezés lép:**

1. **A költségvetési szerv tevékenysége**
   1. A költségvetési szerv közfeladata: **Magyarország helyi önkormányzatairól szóló 2011. évi CLXXXIX. törvény 84.§ (1) bekezdése alapján a közgyűlés az önkormányzat működésével, valamint az elnök vagy a főjegyző feladat-és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására önkormányzati hivatalt hoz létre. A hivatal közreműködik az önkormányzatok egymás közötti, valamint az állami szervekkel történő együttműködésének összehangolásában.**
   2. **A költségvetési szerv főtevékenységének államháztartási szakágazati besorolása:**

|  |  |  |
| --- | --- | --- |
|  | szakágazat száma | szakágazat megnevezése |
| 1 | 841105 | Helyi önkormányzatok és társulások igazgatási tevékenysége |

* 1. A költségvetési szerv alaptevékenysége: **Önkormányzati feladatok, döntések előkészítése, végrehajtása**
  2. A költségvetési szerv alaptevékenységének kormányzati funkció szerinti megjelölése:

|  |  |  |
| --- | --- | --- |
|  | kormányzati funkciószám | kormányzati funkció megnevezése |
| **1** | **011130** | **Önkormányzatok és önkormányzati hivatalok jogalkotó és általános igazgatási tevékenysége** |
| **2** | **011320** | **Nemzetközi szervezetekben való részvétel** |
| **3** | **013330** | **Pályázat-és támogatáskezelés, ellenőrzés** |
| **4** | **013360** | **Más szerv részére végzett pénzügyi-gazdálkodási, üzemeltetési, egyéb szolgáltatások** |
| **5** | **016010** | **Országgyűlési, önkormányzati és európai parlamenti képviselőválasztásokhoz kapcsolódó tevékenységek** |
| **6** | **016020** | **Országos és helyi népszavazással kapcsolatos tevékenységek** |
| **7** | **041140** | **Területfejlesztés igazgatása** |
| **8** | **041231** | **Rövid időtartamú közfoglalkoztatás** |
| **9** | **041233** | **Hosszabb időtartamú közfoglalkoztatás** |

* 1. A költségvetési szerv illetékessége, működési területe: **Zala Megye területe**

1. **Az alapító okiratban**

**„** A költségvetési szerv vezetőjének kinevezési rendje: **A Hivatal élén álló megyei főjegyzőt Magyarország helyi önkormányzatairól szóló 2011. évi CLXXXIX. törvény 27.§ (3) bekezdése alapján - pályázat alapján – határozatlan időre nevezi ki a megyei közgyűlés elnöke.**

A költségvetési szerv foglalkoztatottjaira vonatkozó foglalkoztatási jogviszony: **a közszolgálati tisztviselőkről szóló 2011. évi CXCIX. törvény hatálya alá tartozó közszolgálati jogviszony, illetve a Munka Törvénykönyvéről szóló 2012. évi I. törvény hatálya alá tartozó munkaviszony.”**

**szövegrész helyébe a következő rendelkezés lép:**

1. **A költségvetési szerv szervezete és működése**
   1. A költségvetési szerv vezetőjének megbízási rendje: **A Hivatal élén álló megyei főjegyzőt Magyarország helyi önkormányzatairól szóló 2011. évi CLXXXIX. törvény 27.§ (3) bekezdése alapján – pályázat alapján – határozatlan időre nevezi ki a megyei közgyűlés elnöke.**
   2. A költségvetési szervnél alkalmazásban álló személyek jogviszonya:

|  |  |  |
| --- | --- | --- |
|  | foglalkoztatási jogviszony | jogviszonyt szabályozó jogszabály |
| 1 | **Közszolgálati jogviszony** | **a közszolgálati tisztviselőkről szóló 2011. évi CXCIX törvény** |
| 2 | **Munkaviszony** | **a Munka Törvénykönyvéről szóló 2012. évi I. törvény** |

1. **Az alapító okirat**

**„**A költségvetési szerv fenntartó szervének neve: **Zala Megyei Önkormányzat**

címe: **8900 Zalaegerszeg, Kosztolányi u. 10.”**

**szövegrész törlésre kerül.**

Jelen módosító okiratot a törzskönyvi nyilvántartásba történő bejegyzés napjától kell alkalmazni.

Kelt: Zalaegerszeg, 2016. január 28.

P.H.

Dr Pál Attila

közgyűlés elnöke

1. sz. melléklet

Okirat száma:

Alapító okirat  
módosításokkal egységes szerkezetbe foglalva

**Az államháztartásról szóló 2011. évi CXCV. törvény 8/A. §-a alapján a Zala Megyei Önkormányzati Hivatal alapító okiratát a következők szerint adom ki:**

1. **A költségvetési szerv  
   megnevezése, székhelye, telephelye**

1.1. A költségvetési szerv

1.1.1. megnevezése: **Zala Megyei Önkormányzati Hivatal**

1.2. A költségvetési szerv

1.2.1. székhelye: **8900 Zalaegerszeg, Kosztolányi u. 10.**

1. **A költségvetési szerv  
   alapításával és megszűnésével összefüggő rendelkezések**
   1. A költségvetési szerv alapításának dátuma: **1999.11.15.**
   2. A költségvetési szerv alapítására, átalakítására, megszüntetésére jogosult szerv
      1. megnevezése: **Zala Megyei Önkormányzat**
      2. székhelye: **8900 Zalaegerszeg, Kosztolányi u. 10.**
   3. A költségvetési szerv jogelőd költségvetési szervének

|  |  |  |
| --- | --- | --- |
|  | megnevezése | székhelye |
| 1 | Zala Megyei Önkormányzat Ellátó Szervezete | 8900 Zalaegerszeg, Kosztolányi u. 10. |

1. **A költségvetési szerv irányítása, felügyelete**
   1. A költségvetési szerv irányító szervének
      1. megnevezése: **Zala Megyei Közgyűlés**
      2. székhelye: **8900 Zalaegerszeg, Kosztolányi u. 10.**
2. **A költségvetési szerv tevékenysége**
   1. A költségvetési szerv közfeladata: **Magyarország helyi önkormányzatairól szóló 2011. évi CLXXXIX. törvény 84.§ (1) bekezdése alapján a közgyűlés az önkormányzat működésével, valamint az elnök vagy a főjegyző feladat-és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására önkormányzati hivatalt hoz létre. A hivatal közreműködik az önkormányzatok egymás** **közötti, valamint az állami szervekkel történő együttműködésének összehangolásában.**
   2. A költségvetési szerv főtevékenységének államháztartási szakágazati besorolása:

|  |  |  |
| --- | --- | --- |
|  | szakágazat száma | szakágazat megnevezése |
| 1 | **841105** | **Helyi önkormányzatok és társulások igazgatási tevékenysége** |

* 1. A költségvetési szerv alaptevékenysége: **Önkormányzati feladatok, döntések előkészítése, végrehajtása**
  2. A költségvetési szerv alaptevékenységének kormányzati funkció szerinti megjelölése:

|  |  |  |
| --- | --- | --- |
|  | kormányzati funkciószám | kormányzati funkció megnevezése |
| 1 | **011130** | **Önkormányzatok és önkormányzati hivatalok jogalkotó és általános igazgatási tevékenysége** |
| 2 | **011320** | **Nemzetközi szervezetekben való részvétel** |
| 3 | **013330** | **Pályázat-és támogatáskezelés, ellenőrzés** |
| 4 | **013360** | **Más szerv részére végzett pénzügyi-gazdálkodási, üzemeltetési, egyéb szolgáltatások** |
| 5 | **016010** | **Országgyűlési, önkormányzati és európai parlamenti képviselőválasztásokhoz kapcsolódó tevékenységek** |
| 6 | **016020** | **Országos és helyi népszavazással kapcsolatos tevékenységek** |
| 7 | **041140** | **Területfejlesztés igazgatása** |
| 8 | **041231** | **Rövid időtartamú közfoglalkoztatás** |
| 9 | **041233** | **Hosszabb időtartamú közfoglalkoztatás** |

* 1. A költségvetési szerv illetékessége, működési területe: **Zala Megye területe**

1. **A költségvetési szerv szervezete és működése**
   1. A költségvetési szerv vezetőjének megbízási rendje: **A Hivatal élén álló megyei főjegyzőt Magyarország helyi önkormányzatairól szóló 2011. évi CLXXXIX. törvény 27.§ (3) bekezdése alapján – pályázat alapján – határozatlan időre nevezi ki a megyei közgyűlés elnöke.**
   2. A költségvetési szervnél alkalmazásban álló személyek jogviszonya:

|  |  |  |
| --- | --- | --- |
|  | foglalkoztatási jogviszony | jogviszonyt szabályozó jogszabály |
| 1 | **Közszolgálati jogviszony** | **a közszolgálati tisztviselőkről szóló 2011. évi CXCIX törvény** |
| 2 | **Munkaviszony** | **a Munka Törvénykönyvéről szóló 2012. évi I. törvény** |

1. **Záró rendelkezés**

Jelen alapító okiratot a törzskönyvi nyilvántartásba történő bejegyzés napjától kell alkalmazni, ezzel egyidejűleg a költségvetési szerv 2014. április 23. napján kelt, alapító okiratot visszavonom.

Kelt: Zalaegerszeg, 2016. január 28.

P.H.

Dr Pál Attila

közgyűlés elnöke

1. **INTERPELLÁCIÓK, KÉRDÉSEK**

**Dr. Pál Attila:** Tájékoztatom képviselőtársaimat, hogy Zakó László képviselő úr „Veszélyben van-e a kardiológiai és szívsebészeti centrum megvalósítása, avagy miért álltak meg az építkezéssel?” címmel kérdést intézett hozzám. A testületi ülést megelőzően a kérdés kiosztásra került.

Kérdezem képviselő urat, kívánja-e szóban előterjeszteni a kérdésben foglaltakat?

Megadom a szót Zakó László képviselő úrnak.

**Zakó László**: Jelezni szeretném, miért tettem fel ezt a kérdést. Amikor ez a beruházás elindult 2011-ben, akkor még fenntartóként a megyei önkormányzat közel fél milliárd forinttal támogatta. Így egyfajta kötődésünk kell, hogy legyen a beruházáshoz, illetve Zala megye népességének egészségügyi helyzete feletti izgalmi állapot is íratta velem ezt a kérdést. Eljuttattak hozzám olyan jelzéseket, hogy levonultak a belső építkezésről az emberek és finanszírozási nehézség, mint ok szerepelt a megkeresésben. Jó lenne tudni, mi van a háttérben és az eredetileg 2013-ra tervezett végleges átadási határidő az Ön ismeretében mikorra várható?

**Dr. Pál Attila**: Azt gondolom, mivel sok kérdés fogalmazódott meg a beadott egy kérdésen belül, ezért írásban szeretnék válaszolni. Azért is, mert az Állami Egészségügyi Ellátó Központot szeretnénk felkérni a tájékoztatásra, hisz ők a jogosultak a válaszadásra. Szeretném hangsúlyozni, hogy a Zala Megyei Önkormányzat, mint intézményfenntartó átadta ezt az intézményt és nem fizetett fél milliárd forintot, amikor konkrétan az átadás megtörtént, akkor a tervezett felhalmozási célú hitelfelvételre nem került sor. Miután megkapom a tájékoztatást az illetékestől 30 napon belül írásban fogok válaszolni a kérdésre.

1. **KÖZÉRDEKŰ KÉRDÉSEK, BEJELENTÉSEK, JAVASLATOK**

**Dr. Pál Attila**: Kérem, hogy akinek közérdekű kérdése, bejelentése, javaslata van, azt szíveskedjen megtenni. Ilyen nincs.

Amennyiben egyéb észrevétel, hozzászólás nincs, megköszönöm részvételüket, az ülést bezárom. A testület munkaterv szerinti soron következő rendes ülése várhatóan 2016. április 28-án kerül megtartásra, melyet megelőzően a TOP pályázatokra tekintettel márciusban rendkívüli ülés összehívása is várható. A rendkívüli közgyűlés időpontjáról előzetesen értesítjük Önöket. Köszönöm a kreatív munkát, további szép napot kívánva az ülést bezárom.

Kme.

Dr. Pál Attila dr. Mester László

a közgyűlés elnöke megyei főjegyző